
REFERAT 
privind organizarea festivalului „Timfloralis” în Municipiul Timişoara 
Prin referatul cu nr. SC2014-15152/12.06.2014  doamna consilier local Adelina Tîrziu şi  domnul consilier local Sandu Ştefan propun organizarea unui festival anual al florilor „Timfloralis” în Timişoara.
Timişoara este cunoscută ca Oraşul florilor, Oraşul trandafirilor sau Oraşul rozelor. Chiar în inima municipiului a fost amenajat în urmă cu 80 de ani un parc care a reunit cele mai rare soiuri de trandafiri. Potrivit statisticilor furnizate de administraţia locală, înaintea inaugurării acestui parc, în Timişoara erau cultivate aproximativ 500.000 de exemplare de trandafiri, iar numărul de soiuri depăşea 2.000. Astfel, a apărut nevoia de a amenaja un parc dedicat acestei flori, care astăzi poartă numele de Parcul Rozelor.
Cu timpul, numărul de trandafiri din acest parc s-a diminuat, însă în 2012 a fost finalizată reamenajarea acestui spaţiu. Astfel, s-au plantat pesten 9.000 de roze, din 900 de soiuri diferite. Pe lângă trandafiri, în parc s-a mai amenajat un sistem de irigare computerizat, iluminarea este realizată cu corpuri fotovoltaice, s-au modernizat aleile şi s-au montat 77 de bănci, pentru ca timişorenii să poată admira liniştiţi peisajul floral. Valoarea totală a investiţiei a depăşit cinci milioane de lei şi a fost realizată din fonduri europene. În momentul de faţă, colecţia de flori este formată din 1.200 de soiuri de trandafiri, 900 plantate în 2012 şi alte 300 din vechea colecţie.

Timişoara este oraşul rozelor, iar legendele urbane povestesc că la un moment dat oraşul putea fi străbătut mergând doar prin parcuri.

Timişoara este numit „oraşul florilor” pentru ca după 1850, aici era o adevărată industrie. În Elisabetin existau marile întreprinderi horticole ale familiilor Mühle, Niemetz sau Agatsi, se editează adevărate cataloage de flori şi reviste speciale pentru trandafiri. Moda daliilor, a crizantemelor aduse din japonia şi a trandafirilor devine o afacere foarte rentabilă, anual, înainte de Primul Război Mondial, grădinile din Timişoara produceau peste două milioane de flori şi erau trimise în toată Europa. În 1904, aici are loc o expoziţie de crizanteme însă după război, acest tip de industrie îşi pierde clientela. Timişoara devine oraş al parcurilor, iar odată cu dărâmarea zidurilor vechii cetăţi, pe tot malul Begăi se plantează copaci şi se amenajează aceste oaze cu iarbă şi flori.
Timişoara este numit „oraşul florilor”, însă Timişoara nu are un festival dedicat celor care de-a lungul istoriei i-au conferit această titulatură pe care o poartă cu mândrie.

Astfel se propune:

- Organizarea unui festival anual al florilor „TIMFLORALIS” în Timişoara, începând cu anul 2015 pe agenda culturală a Casei de Cultură a Municipiului Timişoara,

- Acest festival se va desfăşura în fiecare an, în prima săptămână a lunii iunie, şi va avea o durată de 3 zile.

- Organizatorii festivalului „TIMFLORALIS” sunt: Primăria Municipiului Timişoara- Direcţia Comunicare a Municipiului Timişoara, Casa de Cultură a Municipiului Timişoara, Direcţia de Mediu a Municipiului Timişoara, S.C. Horticultura S.A., S.C. Administrarea Domeniului Public S.A., Filarmonica „Banatul” Timişoara şi Direcţia  Instituţii Şcolare, Medicale, Sportive  şi Culturale a Municipiului Timişoara.

- În termen de 90 de zile de la data adoptării prezentei Hotărâri de Consiliu Local, Direcţia Comunicare, Casa de Cultură, Direcţia de Mediu a Municipiului Timişoara va elabora Regulamentul de Organizare şi Funcţionare a festivalului „TIMFLORALIS”, inclusiv date despre locaţia festivalului, agenda festivalului, criterii de stabilire a participanţilor şi invitaţilor (locali, naţionali, internaţionali), etc.

- Suma alocată de la bugetul local al Municipiului Timişoara pentru organizarea festivalului „TIMFLORALIS” pentru anul 2015 este de 300.000 lei şi va fi cuprinsă în bugetul local. Această sumă va fi destinată în principal acoperirii cheltuielilor cu cazarea şi masa delegaţiilor din ţară si din străinătate, servicii artistice, scena, sunet, lumina, materiale de promovare, cheltuieli de amenajare a locaţiei festivalului, premii, concursuri, etc.

- Participarea la festivalul florilor „TIMFLORALIS” este gratuită pentru vizitatori. Eventualele modificări în acest sens se pot face doar prin Hotărâre de Consiliu Local.

- Pe perioada festivalului „TIMFLORALIS” se pot comercializa, de către persoane juridice şi persoane fizice autorizate, produse cu specific dendro-floricol, în locaţia festivalului.

- Lista participanţilor la festivalul „TIMFLORALIS” (agenţi economici-persoane juridice şi persoane fizice autorizate) şi lista invitaţilor se definitivează cu cel puţin 30 de zile înaintea începerii festivalului prin grija Direcţiei Comunicare, a Casei de Cultură şi a Direcţiei de Mediu a Municipiului Timişoara.

- Programul acţiunilor cultural-artistice, sportive şi altele asemenea, care vor avea loc cu acest prilej, va fi aprobat de către Primarul Municipiului Timişoara, prin dispoziţie.

- Schimbarea datei de desfăşurare a manifestării se poate face, pentru motive întemeiate, prin dispoziţie, de către Primarul Municipiului Timişoara.

